B&O’s nye tv har vinger som en sommerfugl

I Struer tør de tænke anderledes. Det er Beovision Harmony et godt bevis på. To elegante fronter i egetræ og aluminium folder sig ud som sommerfuglevinger, når du vil se fjernsyn, hvorefter en tynd skærm stiger til vejrs. Når du er færdig med fredagens afsnit af Star Trek Discovery, eller hvad du nu har set, folder vingerne sig ind igen i en fint koreograferet sekvens og efterlader tv’et som et stykke kunst, der dublerer som multirumsmusiksystem.

Skærmen, der åbenbares, er LG’s barberbladstynde 77-tommer C9 OLED-model, der i sig selv er et imponerende tv. Og gemt i de bevægelige vinger er et trekanals aktivt lydsystem der er kompatibel med både B&O’s eget Multiroomsystem samt Apple AirPlay 2, Google Chromecast og Bluetooth. Der er også indbygget 7.1 surround sound-dekoder, så du kan koble op til 8 Beolab-højttalere til systemet og få surround sound der vil gøre nabolaget hele byen misundelig.

Inspiration fra 1950’erne

Inspirationen til det særegne design kommer fra B&O’s egne produkter; Capri-serien, der blev introduceret i 1959, var designet til at kunne integreres i stuen. TV’et var af den grund udformet med teaktræ, som dengang var den foretrukne træsort til møbler. Beovision Capri TV 611 FM SJ fra 1964 indeholdte både TV og radio i samme kabinet, hvilket gjorde det muligt at gemme elektronikken væk, når man brugte den.

–Vi har i Bang & Olufsen delt en dyb passion i næsten 100 år, og det har været vores mission at perfektionere de teknikker, der anvendes til at gengive lyd og billede, og inkorporere dem i et design, som folk er stolte af at have i deres hjem. Træ har altid været et vigtigt aspekt i nordisk arkitektur og møbeldesign på grund af dets individuelle karakter, robusthed og alsidighed, og vi er stolte af at føre denne tradition videre med vores Beovsion Harmony, siger John Mollanger, Bang & Olufsens Executive Vice President for Brand and Markets.

Og skulle du føle dig fristet, så kan du godt hæve pensionsopsparingen og sælge bilen inden oktober, når kunstværket kommer til salg. Prislappen på tv’et er nemlig 18.500 euro – det er omkring 140.000 kroner. Av …

Her er et par billeder af vidunderet (klik for at se større udgaver).

B&O’s nye tv har vinger som en sommerfugl